| Kust saab raha koerte
varjupaik?


Varjupaiga põhiülesanne on tagada kodututele koertele varjupaigas
viibimise ajaks peavari ning toit, hooldada neid, vaktsineerida ning ravida.
Varjupaigale on antud linna poolt tellimus hulkuvate loomade püüdmiseks,
vaktsineerimiseks, ülalpidamiseks kuni 10 päevaks ja surmamiseks.
Ühe koera püüdmise eest makstakse koerte varjupaigale 125 krooni, koos uinutamisega 500
ja varjupaigas hoidmise eest 20 krooni.
Tegutsemiseks saab varjupaik toitu peamiselt annetustena, linnalt saadava raha eest saab
ülal pidada 5 talitajat 150 koera kohta ja loomapüüdjat. Mitmed inimesed käivad koeri
hooldama ka loomaarmastusest.
Tallinna koerte varjupaigas pakutakse ühe hektari suurusel maa-alal
ulualust kuni 150 neljajalgsele. Koerte jaoks on õues piiratud aedikud, varjupaiga hoone
ainus soe koht on köök. Varjupaiga 150 koera söövad päevas ära neli vannitäit
liharooga. Kodutuid koeri toetab pidevalt toiduga 10 firmat – kaubamajad toovad aegunud
toiduaineid, toitlusasutused toidujäätmeid. Ka saadavad surnud loomi või
müügi-kõlbmatut liha suurfarmid ja toidujääke koolid. Kui liha pole, antakse koertele
keedetud riisi. Kuivtoitu, mida jagatakse kutsikatele, on toonud Soome koerasõbrad,
kellele vastutasuks saadetakse Soome iga kuu kolm-neli koera.
Koerad antakse varjupaigast ära uutesse peredesse ilma rahata.
Varjupaika tuuakse palju kodukoerte ülearuseid kutsikaid, keda
inimesed arsti juurde hukkamisele viia ei raatsi. Põhjus on selles, et inimene ei
raatsi oma koerale süsti-tablette osta või teda steriliseerida ning kui kutsikad
sünnivad, siis ei raatsi nende hukkamise ja korraliku matmise eest raha välja käia.
Hulkuvate koerte püüdmiseks tehakse aegajalt väljasõite, mida
loomaarmastajate rünnakute ärahoidmiseks tuleb korraldada koos politseiga. Peamiselt aga
tulevad varjupaiga töötajad kohale hulkuvat looma ära viima inimeste kutsel. Tavaline
tööpäev Tallinnas koosneb kolmest kuni üheteistkümnest kliendist. Uinutuspüssi
läheb koerapüüdjal vaja harva ja üldiselt ta selle kasutamist välditakse, sest
narkoos mõjub alles 15–20 minuti pärast ja seni peab tulistatud looma taga ajama.